Misdaadstatistieke: Moord neem toe in vier provinsiesDie polisie se jongste misdaadstatistiek is Vrydag bekend gemaak. Die Suid-Afrikaanse Polisiediens het Vrydag die polisie se jongste misdaadstatistieke vir 1 April tot 31 Desember in die parlement bekend gemaak. Genl.maj. Norman Sekhukhune het die statistieke aan die parlement se komitee oor die polisie voorgelê. Die moordsyfer het in die algemeen met 0,1% afgeneem. Moord het egter in Gauteng, die Wes-Kaap, KwaZulu-Natal en Mpumalanga toegeneem. Poging tot moord het ook toegeneem in provinsies soos Gauteng, die Oos-Kaap en Mpumalanga. Dr. Pieter Groenewald, die VF Plus-leier en hoofwoordvoerder oor polisie-aangeleenthede, het die eerste kwartaallikse bekendmaking van die statistieke verwelkom, aangesien die party etlike jare reeds daarvoor vra. “Hoewel dit blyk dat 17 ernstige misdade wat deur die gemeenskap aangemeld word in hierdie tydperk ŉ afname van 0,03% toon, moet die publiek nie mislei word nie. Kontakmisdade, wat moord, poging tot moord, ernstige aanranding, gewone aanranding, gewone roof en seksuele misdaad insluit, het in die tydperk egter met 0,1% gestyg en die trio-misdade, wat motorkapings, roof by woonhuise en roof by nie-residensiële persele insluit, het skerp met 14,3% gestyg,” het Groenewald gesê. “Geweldsmisdaad in Suid-Afrika het steeds gestyg wat kommerwekkend is. Moord (1,3%), poging tot moord (0,6%) en roof met verswarende omstandighede (6,9%) het in die verslagtydperk gestyg. Al drie misdade het die afgelope vier jaar opeenvolgend gestyg en nou weer. “Die trio-misdade, naamlik roof by woonhuise (5,7%), nie-woonhuise (8,1%) en motorkapings (14,3%), het skerp gestyg in die verslagtydperk. Die gevreesde misdaad, roof by woonhuise, het reeds vier jaar agtereenvolgens gestyg, nou weer in die tydperk met 5,7%.” Groenewald het gesê motorkapings ruk handuit en het met 14,3% gestyg en dit het ook vier jaar agtereenvolgens gestyg. “Die algemene publiek is dus heeltemal geregverdig om te sê hulle voel onveilig en dat misdaad in Suid-Afrika net toeneem. Statistieke oor plaasmoorde en -aanvalle toon vanaf Julie 2016 tot einde Desember 2016 het 27 plaasmoorde in 195 plaasaanvalle plaasgevind,” het dr. Groenewald gesê. Klik hier vir die volledige statistiekverslag.